奧脫福球場變「水舞間」 一個原因唔修復
2024年05月14日 13:01
東網電視
更多新聞短片
奧脫福球場東看台上蓋大量雨水溢出。(Getty Images)
曼聯上場英超主場對阿仙奴比賽期間，奧脫福球場東看台上蓋突然漏水，變成「水舞間」。根據《曼徹斯特晚報》爆料，會方考慮到經濟成本，加上新股東拉特克利夫計劃重建球場，所以決定唔作出修復工程。
曼聯會方指球場上蓋並非漏水，而且係排水系統超出負荷，當時落大雨，導致大量雨水溢出，2019年4月都曾經發生類似情況。《曼徹斯特晚報》指紅魔鬼管理層早已經討論過更新球場上蓋工程，但估計需要耗資數百萬鎊，加上施工亦需要一段長時間，會影響球場營運，所以擱置修復計劃。
加上新股東拉特克利夫入主曼聯之後，計劃斥資20億鎊(約196億港元)重建奧脫福球場，更加冇理由呢個時候，再花錢修復排水系統。因此，各位曼聯球迷遇上落大雨入奧脫福睇波，就要記得帶遮，甚至着衣雨。
格拉沙家族2005年收購曼聯之後，只曾於2006年6月為球場進行擴建，其餘時間極少進行其他改善工程，據悉奧脫福球場未能成為2028年歐國盃比賽球場之一，好大原因同球場設施老化有關。